Die meeste van die skulpies wat ons hier optel, veral die cowries, is nie baie groot nie. Dit maak nie saak nie, skulpe bly nog steeds vir my mooi en ek wil nog steeds gereïnkarneer word as ‘n cowrie. Ek sal so lekker deur die golwe rol tot op die sand. Hierdie skulpies is nogal gehard en word nie maklik verpletter op die rotse nie. Die seedierjie wat binne-in woon is goed beskut en gaan gewoonlik dood van natuurlike oorsake.
Ek is van kleins af gefassineer deur skulpe en het ook vas geglo dat jy die gedruis van die branders kan hoor as jy ‘n skulp teen jou oor vashou. Ek het intussen geleer dat dieselfde effek verkry kan word deur ‘n teekoppie teen jou oor te hou – dis net die eggos van geluide van buite die skulp wat jy hoor. Ag wel ek het eens op ‘n tyd ook in krismisvader geglo.